དེ་ཡང་དགེ་རྒན་གྱི་འགན་ཁུར་ནི་སློབ་མར་སློབ་ཁྲིད་ལེགས་པོ་བྱེད་རྒྱུ་ཉག་གཅིག་དེ་རེད།མི་རྣམས་ཀྱི་བཤད་རྒྱུན་དུ།དཔེ་ཁྲིད་མི་སྐྱོང་གི་བྱ་གཞག་ནི་གནམ་རྒན་མས་དགེ་རྒན་ལ་སྤྲད་པའི་རླབས་ཆེའི་ལས་འགན་ཡིན་པར་གྲགས།དེས་ན་སློབ་ཁྲིད་ལེགས་པོ་ཞིག་འཁྱོངས་པར་སློབ་ཁྲིད་གྲ་སྒྲིག་ཟེར་བ་ཞིག་ཡོད་ཅིང།སློབ་མས་སློབ་ཁྲིད་ཀྱི་ནང་དོན་རྟོགས་ཡོད་མེད་བརྟག་སྤྱད་ལ་ལས་བྱ་ཟེར་བ་ཞིག་ཡོད་པ་རེད།དེ་ལྟར་ཡིན་ནའང།དེ་རིང་སྐབས་སུ་བབ་པ་སློབ་ཁྲིད་གྲ་སྒྲིག་གི་སྐོར་ཁོལ་དུ་ཕྱུངས་ནས་བཤད་རྒྱུ་ཡིན།བྱ་བ་གང་ཞིག་བསྒྲུབ་ཀྱང་དེ་ལ་གྲ་སྒྲིག་ཅིག་ངེས་པར་དུ་ཡོད་དགོས་ཏེ།དེ་ལ་དབྱེ་བ་འདྲ་བཀར་ན་ནང་བསམ་བློའི་གྲ་སྒྲིག་དང་།ཕྱིའི་དངོས་པོའི་གྲ་སྒྲིག་སོགས་སུ་དབྱེ་ཆོག་པ་རེད།འདི་ལ་ཆེ་ས་ནས་བཤད་ན་འཆར་གཞི་ཟེར་དགོས་ཤིང།དེ་ནི་མི་སྒེར་དང་ལས་ཁུངས་སོགས་གང་ལ་མཚོན་ནས་བཤད་ནའང་བྱ་བའི་ཐོག་མར་འཆར་གཞི་ལེགས་པོ་ཞིག་བཟོ་དགོས་པ་དང་།དེ་ནས་བྱ་བ་བསྒྲུབ་པའི་གོ་རིམ་ཁྲོད་ནས་འཆར་གཞི་ལྟར་སྒྲུབ་བཞིན་ཡོད་མེད་ལ་ལྟ་རྟོག་བྱེད་དགོས་པ་དང་།མཇུག་ཏུ་སྤྱི་སྡོམ་བྱེད་དགོས།འདི་ལ་བོད་ཀྱི་སྐད་ཆ་ལྟར་བཤད་ན།སྦྱོར་བ་སེམས་བསྐྱེད་དམ་པ་དང་།དངོས་གཞི་དམིགས་མེད་དམ་པ།མཇུག་བསྔོ་བ་དམ་པ་གསུམ་ལྟ་བུ་རེད།སྔོན་ལ་བསམ་བློ་ཡག་པོའི་སྒོ་ནས་འཆར་གཞི་བཟོ་བ།བར་དུ་དམ་ལྷོད་མེད་པ་དང་ཆོས་ཉིད་དང་མཐུན་པའི་སྒོ་ནས་བྱ་བ་མཐའ་དག་ནན་ནན་ཏིག་ཏིག་གིས་བསྒྲུབ་པ།མཐའ་མར་བྱ་བ་དེ་ལ་སྤྱི་སྡོམ་ཡག་པོ་ཞིག་བྱེད་དགོས།མི་སྒེར་དང་ཐུན་མོང་གང་ལ་མཚོན་ནའང་བྱ་བ་གསུམ་པོ་དེ་དག་གང་རུང་ཞིག་བསྒྲུབ་མ་ནུས་ཚེ།འཆར་གཞི་ལེགས་པོ་བཟོས་པ་ཙམ་གྱིས་བྱ་བ་དེ་འགྲུབ་པའི་ངེས་པ་མེད་ལ།བྱ་བ་གང་དེ་བསྒྲུབས་རྗེས་སྤྱི་སྡོམ་གང་ལེགས་ལེགས་ཤིག་མ་བྱས་ན།བྱ་བ་དེ་མ་བསྒྲུབས་པ་དང་འདྲ་ལ་རེ་ཞིག་གྲུབ་ཀྱང་ཕྱིས་སུ་བྱ་བ་ལེགས་པོར་བསྒྲུབ་པའི་རྒྱུན་སྐྱོང་བ་ལ་ཁག་ཐེག་མེད་དོ།།